"Stranka nevažećih listića" prešla je izborni prag od pet posto na izborima za Europski parlament!

Nakon što je prebrojeno 99,24 posto biračkih mjesta, nevažećih listića je bilo 39.545 ili čak 5,07 posto što je bilo dovoljno za prelazak izbornog praga. Laburisti, čiji je jedan član zaradio mjesto u Europskom parlamentu, dobili su samo oko tri tisuće glasova više nego što je bilo nevrijedećih listića.

Gotovo deset puta više nego na referendumu

Na referendumu za ulazak Hrvatske u Europsku uniju 22. siječnja 2012. godine nevažećih listića je bilo 11.066, što je u postotku bilo samo 0,56 listića. Na izborima za Europski parlament je taj postotak gotovo bio 10 puta veći.

Na parlamentarnim izborima u prosincu 2011. godine broj nevažećih listića po izbornim jedinicama kretao se od 1,5 do najviše 2 posto, ali ni u jednoj jedinici nije bilo ni blizu pet posto s izbora za Europski parlament. U prvom krugu predsjedničkih izbora 2009. godine broj nevažećih glasova bio je 20.890 ili samo 1,06 posto što je čak pet puta manje nego na nedjeljnim izborima.

Birače izbori nisu zanimali

Uz veliki postotak nevažećih listića, ove izbore za Europski parlament obilježila je i mala izlaznost, samo 20,82 posto. Na referendumu za ulazak u Europsku uniju bilo je izašlo 43,51 posto birača ili njih 1,960.231. Na izborima za Europski parlament izašlo je samo 778.105 glasača. U prvi krug izbora za predsjednika 2009. godine na birališta je izašlo 1,975.909 birača ili čak 43,96 posto.

Svi ovi podaci pokazuju da je na izborima za Europski parlament pravi pobjednik "stranka nevažećih listića" te da birače u Hrvatskoj oni baš i nisu pretjerano zanimali.

Sve o izborima za Europski parlament čitajte u našem specijalu